《余在本村课诸弟子所处学堂被邪火连烧四次故出外佣书有感而作》
清代·温权甫

追悔前非四十旬，薄田虽有不疗贫。宦游竟到伤心处，村馆那堪邪火神。

偏是穷酸多怪事，更兼饿鬼恋儒巾。而今幸遇有知己，教育英才报故人。

初下讲帏教读书，读书之乐乐何如。波摇浓墨窗舍静，手肄残编月影虚。

驾宋轶唐疑志弱，达天知命愧才疏。一翻颠踬一翻益，不尽年华正有余。

作者简介：温权甫（1793—？），生平不详，著有《温权甫诗稿》。